รอง ผบช.น. ลงพื้นที่ตรวจความพร้อมอำนวยความสะดวกด้านการจราจรกิจกรรมเนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561
วันนี้ (25 กรกฎาคม 2561) เวลา 09:00 น. พล.ต.ต. จิรพัฒน์ ภูมิจิตร รองผู้บัญชาการตำรวจนครบาล ลงพื้นที่ตรวจความพร้อมอำนวยความสะดวกด้านการจราจร กิจกรรมเนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561 ดังนี้

วันที่ 25 กรกฎาคม 2561 เวลา 09:00 น. ปล่อยขบวนแห่เทียนพรรษา จากท้องสนามหลวง ไปยังพระอารามหลวง 10 แห่ง ได้แก่ วัดเบญจมบพิตร วัดปรินายก วัดพระเชตุพน วัดบวรนิเวศ วัดบูรณะศิริ วัดมหาธาตุ วัดราชประดิษฐ์ วัดสุทัศน์ วัดชนะสงคราม และวัดราชบพิตร ไม่มีการปิดเส้นทางการจราจร แต่ได้อำนวยความสะดวกด้านการจราจร โดยจัดรถจักรยานยนต์ของตำรวจโครงการพระราชดำริฯ ขบวนละ 2 คัน นำไปยังจุดหมาย
 
วันที่ 26 กรกฎาคม 2561 เวลา 07:00 น. มีพิธีทางศาสนามหามงคล 5 ศาสนา ถวายพระราชกุศล ณ ตึกสันติไมตรี (หลังนอก) ทำเนียบรัฐบาล โดยให้หลีกเลี่ยงเส้นทางการจราจร ถนนนครปฐม และถนนลูกหลวง และเวลา 09:00 น. พิธีเปิดกิจกรรมรณรงค์และปฏิบัติการจิตอาสา “เราทำความ ดี ด้วยหัวใจ” บริเวณทำเนียบรัฐบาล ถนนนครปฐม ถนนพระราม 5 ถนนกรุงเกษม และถนนลูกหลวง

วันที่ 27 กรกฎาคม 2561 เวลา 09:00 น. พิธีเปิดมหกรรมไมโครคาร์นานาชาติ เนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561 โดยมี ไมโครคาร์ รถมินิบัส รถบัส  ลีมูซีนเชคเกอร์ จำนวน 152 คัน โดยมีรถพาเหรด จำนวน 100 คัน เคลื่อนขบวนจากลานคนเมือง มาที่ท้องสนามหลวง โดยใช้เส้นทาง ถนนบำรุงเมือง ผ่านเสาชิงช้า และวัดสุทัศนเทพวรารามราชวรมหาวิหาร ตรงไปแยกสำราญราษฎร์ แล้วเลี้ยวซ้ายผ่านวัดราชนัดดา วัดเทพธิดาราม เลี้ยวซ้ายผ่านลานพลับพลามหาเจษฎาบดินทร์ พาเหรดไปบนถนนราชดำเนินกลาง ข้ามสะพานผ่านพิภพลีลา เลี้ยวขวาแยกผ่านพิภพลีลา เลี้ยวซ้ายผ่านพิพิธภัณฑ์สถานแห่งชาติ มหาวิทยาลัยธรรมศาสตร์ เลี้ยวซ้ายผ่านหน้าวัดพระแก้ววนรอบสนามหลวง ผ่านศาลฏีกา และจะมีรถจำนวน 52 คัน เข้าจอดโชว์ที่สนามหลวง ส่วนที่เหลือจะข้ามสะพานสมเด็จพระปิ่นเกล้า โดยเวลาที่ขบวนเคลื่อนผ่าน ไม่มีการปิดเส้นทางการจราจร

วันที่ 28 กรกฎาคม 2561 จัดการจราจร โดยรอบสนามหลวง ในเวลา 06:00 น. พิธีทำบุญตักบาตร ถวายพระราชกุศล เวลา 08:00 น. พิธีถวายสัตย์ปฏิญาณ เพื่อเป็นข้าราชการที่ดีและพลังของแผ่นดิน เวลา 16:00 น. พิธีถวายพานพุ่มสักการะของหน่วยงานภาครัฐ เอกชน และประชาชน โดยริ้วขบวนที่หนึ่ง จากแยกผ่านฟ้า-ถนนราชดำเนิน-ท้องสนามหลวง ริ้วขบวนที่สอง จากถนนสนามไชย-ถนนหน้าพระลาน-ท้องสนามหลวง สำหรับรถยนต์ที่มาจากฝั่งธนบุรี ข้ามฝั่งพระนคร ยังคงเดินรถได้ตามปกติ แต่ห้ามเลี้ยวขวา ให้เดินรถตรงไปยังถนนนครสวรรค์ ส่วนจากฝั่งพระนคร ข้ามไปยังฝั่งธนบุรี จากแยกยมราช ถึงแยกหลานหลวง ให้เลี้ยวขวา ไปแยกจักรพรรดิพงษ์ ถนนวิสุทธิกษัตริย์ ขึ้นสะพานพระราม 8

ทั้งนี้ สำหรับประชาชนที่จะเดินทางมาร่วมกิจกรรม ขอให้พกบัตรประชาชนและขอความร่วมมือแต่งกายด้วยชุดสุภาพ


ผู้เรียบเรียง  นางสาวญาณี จันทร์กล่ำ
สำนักพัฒนาการประชาสัมพันธ์ กรมประชาสัมพันธ์